laion/Wikipedia-Exotic huggingface dataset:
אליפות TBS של AEW

אליפות TBS של AEW (באנגלית: AEW TBS Championship) היא תואר אליפות נשים, השייך לארגון ההיאבקות All Elite Wrestling‏ (AEW). האליפות הוכרזה ב-6 באוקטובר 2021, והיא נקראת על שם רשת הטלוויזיה TBS אשר משדרת את תוכנית הדגל של AEW,‏ Dynamite. האלופה הנוכחית היא מרסדס מונה. במרץ 2020, אליפות TNT של AEW נוצרה כאליפות המשנית עבור מחלקת הגברים אשר נקראה אחר רשת הטלוויזיה TNT ובעליה היא וורנר מדיה. במאי 2021, דווח שתוכנית הדגל של הארגון, Dynamite, תעבור בינואר 2022 מרשת הטלוויזיה TNT לרשת הטלוויזיה TBS, שגם בה מחזיקה וורנר מדיה בעוד שהתוכנית המשנית, Rampage, תישאר ב-TNT. העיתונאי של Wrestling Observer Newsletter, דייב מלצר, דיווח שבעקבות מהלך זה שמה של אליפות ה-TNT לא תשונה. סגן הנשיא הבכיר והמתאבק, קודי רודס אישש את האמירות שלפיהן אין כל תכנון לשנות את שם האליפות או ליצור חגורת אליפות TBS עבור מחלקת הגברים. בחודש ספטמבר, דווח שהארגון יצור חגורת אליפות נשים משנית, כאשר היא תיקרא בשם אליפות TBS. ב-6 באוקטובר 2021, לפני קיום חגיגות השנתיים עבור התוכנית Dynamite, נשיא הארגון, טוני חאן הודיע שתהיה בשורה ענקית שתועבר במהלך הפרק. שדר הארגון, טוני שיבאני והשופטת, אובריי אדוארדס חשפו את חגורת אליפות TBS כאליפות המשנית של מחלקת הנשים. הארגון הודיע שהאלופה הראשונה תוכתר על ידי קיום טורניר הדחות. 12 המשתתפות נחשפו ב-22 באוקטובר בפרק של התוכנית Rampage. הטורניר החל לילה לאחר מכן בפרק של התוכנית Dynamite, כשקרב הגמר התקיים ב-5 בינואר 2022 בתוכנית זו אשר ערכה את הבכורה שלה ברשת הטלוויזיה TBS. בגמר הטורניר, ג'ייד קרגיל ניצחה את רובי סוהו והפכה לאלופת TBS. ב-22 באוקטובר בפרק של התוכנית Rampage, המשתתפות לקביעת אלופת TBS הראשונה נחשפו. טוני חאן הודיע שהטורניר יכלול תריסר מתאבקות, כשארבע מהן תקבלנה כרטיס חופשי ותחלנה את הטורניר בשלב רבע הגמר ולא במסגרת הסיבוב הראשון. עיצוב חגורת אליפות TBS כמעט זהה לאליפות TNT של הגברים עם מספר שינויים קלים. החגורה כוללת שש פלטות על רצועת עור שחורה. הפלטה האמצעית כוללת את תבליט הלוגו של TBS. מעל הלוגו של TBS מופיע הלוגו של AEW, בעוד שמתחת הלוגו של TBS מופיע כיתוב כחול "אלוף" (בניגוד לכיתוב האדום המזוהה עם אליפות TNT). שתי הפלטות בצדדים זהות לפלטות הצדדיות של אליפות TNT. עיצוב חגורת האליפות נחשף על ידי טריפל H ב-3 באפריל 2018. האליפות כוללת שלוש פלטות זהב על רצועת עור חומה, הפלטה האמצעית מסמלת את הגלובוס שמציג רק את יבשת צפון אמריקה. הכיתוב מעל הגלובוס הוא "צפון אמריקאי" ומעליו מופיע הלוגו של NXT. הכיתוב התחתון הוא "אלוף". שתי הפלטות בצדדים ניתנות להסרה ולהחלפה בלוגו של האלוף המכהן. אליפות זו היא האליפות היחידה של NXT הכוללת את הלוגו של NXT כברירת מחדל בפלטות הצדדיות; כל החגורות האחרות כוללות את הלוגו של ה-WWE. מדיה וקבצים בנושא אליפות TBS של AEW בוויקישיתוף אתר האינטרנט הרשמי של AEW התוכנית Dynamite תעבור לרשת TBS בינואר 5, התוכנית Rampage תישאר ב-TNT התוכנית Dynamite תעבור בינואר לרשת הטלוויזיה TBS, בעוד שהתוכנית Rampage תישאר ברשת הטלוויזיה TNT דיווח: אליפות ה-TNT לא תעבור שינוי שם למרות המעבר לרשת TBS עוד פרטים על חגורת אליפות משנית עבור מחלקת הנשים של AEW טוני חאן יבשר בשורה ענקית במהלך פרק התוכנית Dynamite לאחר שנתיים של התוכנית Dynamite, חגורת אליפות נוספת מצטרפת לאליפויות הארגון: אליפות TBS הארגון חושף את מהלך קיום הטורניר להכתרת אלופת TBS הראשונה טריפל H יציג אליפות חדשה ל-NXT (זהירות: ספוילר) טריפל H חושף את אליפות צפון אמריקה
אנומלור שחור

אנומלור שחור (שם מדעי: Anomalurus pusillus) הוא מין של מכרסם ממשפחת האנומלוריים החי באפריקה המשוונית. מכרסם זה הוא המין הקטן ביותר מסוגו. אורך הגוף והראש הוא 18.5 עד 24.5 סנטימטרים, בתוספת הזנב שאורכו 14 עד 20 סנטימטרים. משקלו של האנומלור הוא 160 עד 300 גרמים. האנומלור בעל פרווה בצבע שחור בחלקו העליון, ואילו החלק התחתון הוא בצבע צהוב. הוא שוכן בעצים ביערות הגשם של אפריקה המשוונית, במדינות רואנדה, אוגנדה, הרפובליקה הדמוקרטית של קונגו, גבון, הרפובליקה של קונגו, גינאה המשוונית וקמרון. האנומלור ניזון בעיקר מאגוזים, זרעים, עלים וחרקים, וחי בקבוצות הכוללות עד 100 פרטים. הטורפים של האנומלור הם נחשים, עופות דורסים ויונקים טורפים קטנים, כמו למשל לינסנג אפריקני. האנומלור נמצא במצב שימור "ללא חשש" על פי הרשימה האדומה של IUCN, בזכות תפוצתו הרחבה ונוכחותו באזורים מוגנים רבים. מדיה וקבצים בנושא אנומלור שחור בוויקישיתוף אנומלור שחור, באתר ITIS (באנגלית) אנומלור שחור, באתר NCBI (באנגלית) אנומלור שחור, באתר Animal Diversity Web (באנגלית) אנומלור שחור, באתר האנציקלופדיה של החיים (באנגלית) אנומלור שחור, באתר GBIF (באנגלית) Kristine Endries, Anomalurus pusillus (dwarf scaly-tailed squirrel), Animal Diversity Web (באנגלית) Stephen Jackson, Peter Schouten, Gliding Mammals of the World, Csiro Publishing, 2012-08-09, ISBN 978-0-643-10406-8. (באנגלית) אנומלור שחור באתר הרשימה האדומה של IUCN Cassola, F, Anomalurus pusillus, IUCN Red List of Threatened Species, ‏2016
Smokin Out the Window

Smokin Out the Window הוא שיר של הצמד המוזיקלי האמריקאי סילק סוניק, המורכב מברונו מארס ואנדרסון פאאק, שיצא ב-5 בנובמבר 2021 כסינגל השלישי מתוך אלבום האולפן הראשון שלהם, An Evening with Silk Sonic. הוא נכתב על ידי ברונו מארס, אנדרסון פאאק ודימייל. ב-5 בנובמבר 2021, "Smokin Out the Window" יצא כסינגל השלישי מהאלבום באמצעות הורדה דיגיטלית ושירותי סטרימינג במדינות שונות על ידי אפטרמת' אנטרטיינמנט ואטלנטיק רקורדס. באותו תאריך, וורנר מיוזיק גרופ הנפיקה גם את הרצועה שתתווסף לרדיו להיטים עכשוויים באיטליה. תחנות רדיו אמריקאיות עכשוויות החלו להוסיף את הרצועה לרשימות ההשמעה שלהן ב-8 בנובמבר 2021. הקליפ של "Smokin Out the Window" הוקרן בבכורה לצד יציאת השיר ב-5 בנובמבר 2021, ובוים על ידי ברונו מארס וג'ון אספרזה. בקליפ מופיעים הצמד על במה מעוטרת בכוכבי אור גדולים, לצד זמרי גיבוי ולהקה. ב-21 בנובמבר 2021, "Smokin Out the Window" הוצג בהופעה חיה בפעם הראשונה, כמופע הפתיחה של פרסי המוזיקה האמריקאית 2021. שבוע לאחר מכן, הוא הוצג בטקס פרסי המוזיקה של Soul Train לשנת 2021, לצד השיר "Fly as Me". מידע על היצירה "Smokin Out the Window" באתר מיוזיק בריינז מידע על הסינגל "Smokin Out the Window" באתר מיוזיק בריינז מילות השיר "Smokin Out the Window" באתר Genius סרטון השיר "Smokin Out the Window" באתר יוטיוב "Silk Sonic's Video for New Song "Smokin Out the Window"". Pitchfork.
היינץ לודוויג ארמן

קולונל דוקטור היינץ לודוויג ארמן (1905–1975) היה הרופא הראשי של כוחות ההגנה של אתיופיה. היינץ לודוויג ארמן נולד בשנת 1905 בגרמניה, למשפחה יהודית. הוא סיים בית ספר יסודי וגימנסיה בעיר זארבריקן. ב-1934 קיבל ארמן תואר דוקטור לרפואה מאוניברסיטת היידלברג. ב-1935 עלה לישראל והחל להתמחות כמנתח בבית החולים הדסה תל אביב. בשנת 1938 הוא התחתן, ויתר על אזרחותו הגרמנית וקיבל אזרחות מהמנדט הבריטי על ארץ ישראל. במהלך מלחמת העולם השנייה הוא התגייס לצבא הבריטי, והוצב במקומות שונים. הוא השתתף בדיכוי מרד רשיד עאלי אל-כילאני בעיראק. במשך המלחמה הוא התגרש, ובסופו של דבר הוצב לשרת באתיופיה. באתיופיה הוא התחתן עם אישה מקומית, והתקדם עד לתפקיד הרופא הראשי של צבא אתיופיה העצמאית. בתפקיד זה שימש במשך יותר מ-17 שנה. בחלק מזמן שירותו בצבא אתיופיה, הוא היה הרופא היחידי בצבא זה. הוא הקים שם את חיל הרפואה. הוא קלט רופאים נוספים, חלקם ישראלים. הוא הכשיר את החובשים. במשלחות של הצבא מחוץ לאתיופיה וסביבתה, כולל המשלחת שהשתתפה במלחמת קוריאה, הוא שימש גם כמתורגמן של הצבא. דוד גנדלמן, סיפורו של קצין יהודי גרמני בצבא האתיופי, באתר "דיומא", 2 בפברואר 2022 קולונל בקלה היילה סלאסי הצדיע לדגל ישראל? מעריב, 12 מאי 1964 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
הגרנד פרי לאופנועים של סן מרינו

הגרנד פרי לאופנועים של סן מרינו (באיטלקית: Gran Premio motociclistico di San Marino), נקרא באופן רשמי: הגרנד פרי לאופנועים של סן מרינו והריביירה של רימיני (באיטלקית: Gran Premio motociclistico di San Marino e della Riviera di Rimini) הוא מרוץ אופנועי גרנד פרי המתקיים במסגרת אליפות ה-MotoGP. למרות השם, המרוץ לא מתקיים בהכרח בסן מרינו אלא במסלולים שונים באיטליה. הסיבה לשימוש בשם זה היא להבדיל את המרוץ מהגרנד פרי לאופנועים של איטליה, המתקיים גם הוא במדינה. הגרנד פרי הראשון של סן מרינו נערך ב-1981 במסלול המרוצים על שם דינו פרארי באימולה. שנה לאחר מכן עבר המרוץ למסלול המרוצים הבינלאומי מוג'לו. המרוץ חזר לאימולה בשנתו השלישית ושב למוג'לו שנה לאחר מכן. מעונת 1985, במשך שלוש שנים, התקיים המרוץ במסלול מיזאנו, הסמוך לרימיני. הסבב יצא מסבב המרוצים ב-1988 אך שב אליו ב-1991, הפעם במוג'לו. בשנת 1992 לא התקיים המרוץ בשל חילוקי דעות בין הפדרציה הבינלאומית לאופנועים (FIM) להתאחדות קבוצות המרוצים (IRTA) בראשות ברני אקלסטון. המרוץ שב למוג'לו ב-1993 לפני שהופסק עד לשנת 2007. מאז חזרתו מתקיים המרוץ במסלול מיזאנו. מדיה וקבצים בנושא הגרנד פרי לאופנועים של סן מרינו בוויקישיתוף
תהילים ס"ג

תהילים ס"ג הוא המזמור השישים ושלוש בספר תהילים. פתיחת המזמור מזכירה את היותו של דוד במדבר יהודה, אירוע שקרה בתקופת בריחתו מפני שאול לפני שהיה למלך (ספר שמואל א', פרק כ"ג). המזמור נחשב סגולה להצליח במסחר. המזמור מכיל שנים עשר פסוקים ונושאו המרכזי הדבקות בתנאי מחסור, צמא וסכנות במדבר. המשורר מגלה כי קיים צימאון עמוק יותר מן הצמא למים, והוא צמאון התשוקה לקרבת האל. "צָמְאָה לְךָ נַפְשִׁי" הכמיהה לקרבת אלוהים חזקה כמו חוויה גופנית של צמא "בְּאֶרֶץ צִיָּה וְעָיֵף בְּלִי מָיִם כֵּן בַּקֹּדֶשׁ חֲזִיתִךָ, לִרְאוֹת עֻזְּךָ וּכְבוֹדֶךָ". ובצדה השני של אותה חוויה הקרבה היא משביעה ומרווה "כְּמוֹ חֵלֶב וָדֶשֶׁן תִּשְׂבַּע נַפְשִׁי". "לְשׁוֹאָה יְבַקְשׁוּ נַפְשִׁי" יש שרוצים להמיט אסון על המשורר והוא מקלל אותם "יָבֹאוּ בְּתַחְתִּיּוֹת הָאָרֶץ יַגִּירֻהוּ עַל יְדֵי חָרֶב" ובניגוד למקוללים, למלך שלוחה ברכה "וְהַמֶּלֶךְ יִשְׂמַח בֵּאלֹהִים". פסוקים ב'-ג', מהווים את הניגון צמאה לך נפשי, ניגון חסידי המבטא כמיהה וגעגוע, מהידועים שבניגוני חב"ד, והוא השיר המזוהה ביותר עם הרבי מלובביץ', והבולט מבין ניגוניו. ישנו ניגון חסידי בעל אותו שם, גם הוא של הרבי מלובביץ', עם לחן יותר שמח. פסוקים ג'-ב' (בסדר זה) בניגון עממי, עובדו בידי דן אלמגור בהצגה איש חסיד היה. דבקה נפשי - ר' אביש ושלום בראדט באלבום ברכה משולשת. דבקה נפשי - יעקב יהודה דסקל בלחן של שמואל בריזל באלבום שומע תפילה. מדיה וקבצים בנושא תהילים ס"ג בוויקישיתוף תהילים ס"ג מתוך פרויקט 929 סגולות בספר תהילים במוקד התהילים הארצי הרבי מליובאוויטש מנגן 'צמאה לך נפשי', סרטון באתר יוטיוב ניגון החתונה - איש צדיק היה, סרטון באתר יוטיוב
גטו רגין

גטו רגין (ברומנית: Ghetoul Reghin) היה גטו בשואה שהוקם על ידי הנאצים ליהודי אירופה במהלך מלחמת העולם השנייה והשואה. הגטו היה ממוקם ברגין, מחוז מורס, ממלכת הונגריה (כיום: רגין, מחוז מורס, רומניה) מכוון שהשטח הפך לחלק מהונגריה בעת התרחשות תכתיב וינה בצפון טרנסילבניה עד לסוף מלחמת העולם השנייה. הגטו היה פעיל מאביב 1944, לאחר מבצע מרגרטה, עד סוף 1944. הגטו שכן במפעל ללבנים שאינו היה מתאים למגורים, שנבחר על ידי ראש העיר אימרה שמידט ומפקד המשטרה יאנוס דודאס. יחד עם עוזרו של אדולף אייכמן, לסלו אנדרה, שניהם השתתפו בוועידת תכנון בטרגו מורש ב-28 באפריל. בענייני בחירת אתר לגטו ופעולת איסוף יהודים, נעזרו בלאסלו קומארומי, ראש יחידת הצבא המלכותי ההונגרי בעיר; בסגן מפקד יחידת הז'נדרמריה המקומית, קלמן סנטפאלי וביועץ העירייה וה-"מומחה" המקומי לענייני יהודים, ג'נו קסורדקסיקס. רוב היהודים שוכנו במבנים ללא קירות, ששימשו בעבר לייבוש לבנים. חלקם נאלצו לגור בחוץ, ואילו מעטים הורשו להתגורר בבתים ליד הגטו וקצה העיר. בשיאו אכלס הגטו 4,000 איש, מתוכם כ-1,400 הגיעו מהעיר עצמה, והשאר הובאו מהחלק המזרחי של מחוז מארוס-טורדה ומצפון מחוז צ'יק. גם תושבי גטו סנט ג'ורג' הגיעו לגטו זה. יהודי ג'אורג'ני נלקחו מאזור מגורם בפיקוח של ראש העיר מתיאס תוץ' ומפקד המשטרה שלו גזה פולאנקאי. הקהילה כולה הושמה בבניין בית ספר יסודי, שם הוביל השוטר המקומי בלה פרנצי את החיפוש אחר חפצי ערך. לאחר שבילו שלושה ימים בבניין כמעט ללא מזון, הועברו היהודים לגטו של רג'ין. התנאים היו דומים לאלו שנמצאו בגטאות אחרות באזור. משטרה מקומית ויחידה מיוחדת של ארבעים ז'נדרמים מסגד פיקחו על הגטו. אנשים אלה חיפשו ביהודים חפצי ערך, בסיועם של שוטרים מקומיים אחרים שהיו חברי יחידות חקירה מיוחדות מהז'נדרמריה. בלה פרנצי התבקש להגיע מג'אורג'ני לרג'ין על מנת לסייע בחקירת יהודים מעיר מולדתו. אירמה לובס הובילה בדיקות נרתיק לאיתור סחורות נסתרות. הגטו היה בפיקודו הישיר של יאנוס דודאס. ב-4 ביוני יצאו 3,149 יהודים מהגטו ברכבת לכיוון מחנה הריכוז אושוויץ. כריסטינה בז'ן (אנ'), סאסרגן, אנציקלופדיה של המחנות והגטאות (כרך III, עמ' 373), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית) ססרגן (Szászrégen), באנציקלופדיה של הגטאות, באתר יד ושם "The Holocaust in Northern Transylvania" at the Yad Vashem site; accessed October 12, 2013
תהילים פ"ה

תהילים פ"ה הוא המזמור ה-85 בספר תהילים וחלק מאחד עשר המזמורים המיוחסים לבני קורח. מזמור פ"ה מורכב מארבעה עשר פסוקים ומחולק לשני חלקים: המזמור נפתח בתיאור המשורר את הייחס שהייה בעבר בין ישראל לאלוהים: "רָצִיתָ ה' אַרְצֶךָ שַׁבְתָּ שְׁבִית יַעֲקֹב" (ב'), אלוהים רצה את ישראל והתעלם מחטאיהם: "נָשָׂאתָ עֲו‍ֹן עַמֶּךָ כִּסִּיתָ כָל חַטָּאתָם סֶלָה" (ג'). המשורר מתאר את רחשי העם המבקשים ישועה ושאלוהים יחדל מכעסו: "שׁוּבֵנוּ אֱלֹהֵי יִשְׁעֵנוּ וְהָפֵר כַּעַסְךָ עִמָּנוּ" (ה'). החלק הראשון במזמור מסתיים בבקשת המשורר לחסד וישועה מאלוהים: "הַרְאֵנוּ ה' חַסְדֶּךָ וְיֶשְׁעֲךָ תִּתֶּן לָנוּ" (ח'). בחלק השני של המזמור נפתח בתיאור המשורר של הישועה המתקרבת לחסידי האלוהים: "אֶשְׁמְעָה מַה יְדַבֵּר הָאֵל ה' כִּי יְדַבֵּר שָׁלוֹם אֶל עַמּוֹ וְאֶל חֲסִידָיו וְאַל יָשׁוּבוּ לְכִסְלָה" (ט'). הישועה תפגיש את החסד והאמת, את הצדק והשלום: "חֶסֶד וֶאֱמֶת נִפְגָּשׁוּ צֶדֶק וְשָׁלוֹם נָשָׁקוּ" (י"א), חוץ מזה תתמלא הארץ בטוב ובשפע יבול: "גַּם ה' יִתֵּן הַטּוֹב וְאַרְצֵנוּ תִּתֵּן יְבוּלָהּ" (י"ג). המזמור נחתם בהצהרת המשורר כי הנהגת אלוהים היא בצדק וזאת דרכו: "צֶדֶק לְפָנָיו יְהַלֵּךְ וְיָשֵׂם לְדֶרֶךְ פְּעָמָיו" (י"ד). נהגו לומר מזמור זה לאחר שיר של יום למחרת יום הכיפורים. אמת מארץ תצמח - ספר מאת הרב חיים סבתו, שם הספר לקוח מפסוק י"ב "חֶסֶד-וֶאֱמֶת נִפְגָּשׁוּ צֶדֶק וְשָׁלוֹם נָשָׁקוּ" (י"א) הפך לביטוי המסמל כי מידות החסד והאמת, כמו גם הצדק והשלום, הולכות יד ביד. רצית ה' ארצך - ניגון שהולחן על ידי הרב שלום ברוכשטאט לרגל יום הולדתו של הרבי מליובאויטש. מדיה וקבצים בנושא תהילים פ"ה בוויקישיתוף תהילים פ"ה, באתר ויקיטקסט תהילים פרק פ"ה – חגי בן ארצי, סרטון בערוץ "raheli bezalel", באתר יוטיוב (אורך: 47:23) שיר של יום למחרת יום הכיפורים, סידור תפילה נוסח עדות המזרח באתר ספריא רצית ה' ארצך, השיר להאזנה.
פאבילה, מלך אסטוריאס

פאבילה, מלך אָסטוּריאס (נפטר בשנת 739) היה המלך השני של ממלכת אסטוריאס משנת 737 ועד מותו. פאבילה היה בנו ויורשו של פלגיוס, המלך האָסטוּרי הראשון, ולא הרבה ידוע על מוצאו, כפי שלא ידוע על מוצאו של אביו. בשנת 737 הוא ייסד את כנסיית סנטה קרוז, בבירתו קנגס דה אוניס. אמרו שהוא נהרג על ידי דוב בציד. הציד נועד כנראה לטפח קשרים פוליטיים בחצרו, מנהג נפוץ מימי הביניים.[דרוש מקור] אף על פי כן, כותבי כרוניקה מאוחרים יותר של ה-Cronica ad Sebastianum מתחו עליו ביקורת כמי שנכנע לקלות דעת כשיצא לציד. פאבילה נקבר עם אשתו פרוילובה בכנסייה שייסד. על פי כתובת היסוד של סנטה קרוז, הוא הותיר ילדים, אך הם לא ירשו אותו. ירש אותו גיסו אלפונסו, בעלה של אחותו ארמסינדה, שהיה בן למשפחת אצולה ותיקה ומובילה בקנטבריה. מדיה וקבצים בנושא פאבילה, מלך אסטוריאס בוויקישיתוף פאבילה, מלך אסטוריאס, באתר "Find a Grave" (באנגלית) Ad Sebastianum, 12.
אלפונסו הראשון, מלך אסטוריאס

אלפונסו הראשון, מלך אסטוּריאס, כונה הקתולי (בספרדית: el Católico; בערך 693–757) היה המלך השלישי של ממלכת אסטוריאס, שמלך משנת 739 ועד מותו ב-757. במהלך שלטונו הרחיב את התחום הנוצרי של אסטוריאס, וכבש מחדש את גליסיה ולאון. אלפונסו ירש את גיסו פאבילה, ובנו, פְרוּאֵלָה הראשון, ירש אותו. גם בנו הבלתי חוקי של אלפונסו, מאורגטוס, הפך למלך, ובתו אדוסינדה הייתה בת זוג למלך סילו מאסטוריאס. השושלת שהחלה על ידי אלפונסו הייתה ידועה באל-אנדלוס בת זמננו בתור שושלת אסטור-לאונה. כבנו של הדוכס פדרו מקנטבריה, אלפונסו החזיק באדמות רבות באזור זה. מסופר שהוא נישא לארמסינדה, בתו של פלגיוס, שייסד את אסטוריאס לאחר קרב קובאדונגה שבו סיים את הכיבוש המורי של האזור. הוא ירש את בנו של פלגיוס, גיסו, פאבילה, על כס המלוכה לאחר מותו בטרם עת של האחרון. השאלה האם פלגיוס או פאבילה נחשבו אי פעם למלכים בימי חייהם מצויה במחלוקת (שכן קיימות ראיות לכך שהם כונו "נסיכים", תואר שהיה מקובל יותר בין העמים הילדיים של האזור), אבל אלפונסו בהחלט היה מלך. הוא החל במלחמה שנמשכה עד מותו נגד המורים. ב-740 הוא כבש את גליסיה וב-754 את לאון. הוא הרחיק עד לה ריוחה. עם זאת, האוכלוסיות העירוניות המעטות של אזורי גבול אלה ברחו למחוזותיו הצפוניים, והותירו חיץ מדולדל בין המדינות הנוצריות והמוסלמיות. על פי תאוריה מקובלת, הוא הקים את מה שנקרא מדבר הדורו, אזור ריק בין נהר דורו להרי אסטוריאס. אלפונסו התכוון ליצור אזור שבו כל צבא פולש יתקשה לשרוד. אולם יש גם ראיות נגד לתיאוריה זו הטוענות שהאזור שהושפע מכך היה מצומצם מאוד. מלבד ההיבטים הצבאיים, ההשפעות הדמוגרפיות והתרבותיות של מדיניות זו על ההיסטוריה המאוחרת של אסטוריאס, ספרד ופורטוגל הן גדולות. חלפו יותר ממאה שנים עד שהאזור אוכלס מחדש (אירוע המכונה ה-Repoblación). הסופרים הערבים מדברים על מלכי צפון מערב איבריה כצאצאי אלפונסו. לאלפונסו מיוחסת הקמת מקדש גבירתנו של קובאדונגה, לזכר ניצחונו של חותנו בקרב קובאדונגה. הוא ורעייתו קבורים שם. על המצבה שלהם כתוב: "כאן שוכן המלך הקתולי והקדוש דון אלפונסו הראשון ואשתו דוניה ארמסינדה, אחותו של דון פאבילה אותו הוא ירש. המלך הזה זכה בניצחונות רבים נגד המורים. הוא מת בקנגאס בשנת 757." לאלפונסו היו ארבעה צאצאים. שלושה מנישואיו לארמסינדה, ואחד, מאורגטו, נולד כנראה לשפחה מוסלמית מורית, סיסלדה, ומרד בו מאוחר יותר. פרואלה הראשון, מלך אסטוריאס (722–768): ירש את אלפונסו כמלך (757–768). וימוראנו: נרצח בשנת 765 על ידי פרואלה. אדוסינדה: בת זוגו של המלך סילו מאסטוריאס (שלט בשנים 774–783) מאורגטו מאסטוריאס: ירש את סילו כמלך (שלט בשנים 783–789). מדיה וקבצים בנושא אלפונסו הראשון, מלך אסטוריאס בוויקישיתוף אלפונסו הראשון, מלך אסטוריאס, באתר אנציקלופדיה בריטניקה (באנגלית) Francisco Valle Poo (2000). El solar de un Viejo Reino (Cangas de Onís-Covadonga-Picos de Europa). Ediciones Nobel S.A. ISBN 84-8459-004-6.
ספרדית-קסטיליאנית

ספרדית-קסטיליאנית (בספרדית: Castellano) הוא ניב הספרדי הדומיננטי בספרד. המונח "ספרדית קסטיליאנית" נוטה להתייחס לעיתים רק לניב הדומיננטי בצפון ובמרכז ספרד. תכופות נעשה שימוש במונח זה לציון ניב הספרדית שמדובר בכל ספרד בהשוואה לניבים של אמריקה הלטינית. בספרד עצמה אין ניב אחד לכל ספרד. בפועל, על אף שזהו הניב הדומיננטי בספרד כיום, יש בה במקביל עוד מספר שפות בעלות מעמד מקומי במחוזות מסוימים. ספרדית-קסטיליאנית, באתר אנציקלופדיה בריטניקה (באנגלית) ערך זה הוא קצרמר בנושא שפות. אתם מוזמנים לתרום לוויקיפדיה ולהרחיב אותו.
גלריה אגריפס 12

אגריפס 12 - גלריה לאמנים היא גלריה שיתופית לאמנות, שפועלת בשכונת אבן ישראל בירושלים. "אגריפס 12 - גלריה לאמנים" הוקמה בשנת 2004 בלב ירושלים, בדירה השייכת למיכאל לב-טוב (שהיה גם אחד ממייסדי הגלריה) ומושכרת לגלריה. הגלריה ממוקמת מצדה האחד, ברחוב אגריפס 12 ומצדדיה האחרים, בסמטת חיים אלבוחר ובחצר המרכזית של שכונת אבן ישראל (מהשכונות הראשונות שנבנו מחוץ לחומות העיר העתיקה). הגלריה היא מרכז לאמנות חופשית ועצמאית, ללא גורמים מתווכים וללא מטרות רווח. הגלריה משמשת עבור האמנים והאמניות החברים בה מעבדה להתנסויות אמנותיות ובמה לקידום היצירות שלהם. בגלריה מתקיים שיח בין אמנים צעירים לוותיקים, בין ציירים, צלמים, פסלים ואמני מולטי מדיה. בגלריה מתקיימות תערוכות יחיד של חברי הגלריה, תערוכות קבוצתיות, מפגשי שיח גלריה וערבי מוזיקה ושירה. הגלריה משתפת אמנים אורחים בתערוכות קבוצתיות ובפרויקטים מיוחדים. גלריה "אגריפס 12 - גלריה לאמנים" נרשמה כעמותה בשנת 2016. בשכנות לגלריה, ובאותו בניין (כשרק קיר מפריד ביניהן), פועלת גלריה שיתופית אחרת לאמנות, גלריה מרי (שהוקמה יותר מעשור אחריה), ושתי הגלריות פועלות לעיתים מתוך שיתוף פעולה (שתי הגלריות חולקות שעות פתיחה זהות, ומתאמות ביניהן מועדי פתיחה של תערוכות חדשות). מאז פתיחת הגלריה, חברים בה בכל נקודת זמן, 15-12 אמנים (ציירים, פסלים, צלמים ואמני מיצב). כיום (2023) נמנים עם חברי הגלריה: דורון אדר, יורם בלומנקרנץ, עודד זידל, אריאן ליטמן-כהן, ריטה מנדס-פלור, רינה פלד, בתיה רוזנק, אהרון קריצר, מירי שטראוס טללים, פנינה שלוי, פרוין שמואלי בוכניק ורות שרייבר. בעבר נמנו, בין היתר, על אמני הגלריה: אלחנדרה אוקרט, מקס אפשטיין, אנדי ארנוביץ, דינה בליך, ליאורה וייז, לנה זידל, גבי יאיר, מיכאל יחילביץ', מזל כרמון, מיכאל לב-טוב, שרה נינה מרידור, בן סיימון, נטשה קוזנצובה, ונדיה עדינה רוז. להלן כמה מן התערוכות הבולטות שהוצגו בגלריה בשנים 2022-2005: 2022 - מעשה במרחב (בשיתוף עם גלריה מרי) 2021 - דיאלוגים חזותיים עם משה קסטל 2021 - נאופוסטיזם? נאוסנט? 2020 - הסלון ברחוב אגריפס 2019 - שמלה, סימלה: שיבה לאנטיאה (בשיתוף עם גלריה מרי) 2014 - הבלתי תלויים 2013 - ניבים 2013 - פנינה 2006 - סלון ישראלי לצילום 2005 - עבודות בשחור נעמי טנהאוזר וריטה מנדס-פלור, שמלה, סמלה - שיבה לאנטיאה: מהפכה פמיניסטית באמנות הישראלית, ירושלים, גלריה אגריפס 12, 2022 מדיה וקבצים בנושא גלריה אגריפס 12 בוויקישיתוף אתר האינטרנט הרשמי של גלריה אגריפס 12 גלריה אגריפס 12, ברשת החברתית פייסבוק ריאיון שערכה כרמלה טייכמן בדצמבר 2014, עם שניים ממייסדיי גלריה "אגריפס 12", מיכאל לב-טוב ועינת עריף-גלנטי. https://israeliart.co.il/agripas-gallery
מיצג (יוכבד וינפלד)

"מיצג" הוא מיצג ללא כותרת, שנוצר ובוצע בשנת 1976 בידי האמנית יוכבד וינפלד. בשנת 1976 הציגה ויכבד וינפלד תערוכת יחיד בגלריה דבל בירושלים (8 במאי 1976 - 22 במאי 1976). במסגרת התערוכה התקיים ב-16 במאי מיצג בגלריה, תחת השם "מופע". בטקסט שנלווה להזמנה כתבה וינפלד: מופע זה הוא הראשון מסוגו שאני מקיימת. הוא קשור בחומר המוצג בתערוכה ומבוסס עליו. במשך המופע יעשו מספר פעולות טקסיות בגופי. כל הפעולות תוכננו בקפדנות והן תבוצענה על פי הוראות מדויקות. המופע יוקלט בווידאוטייפרקורדר והסרט יהווה תיעוד במיצג בוצע רצף פעולות שיצר מעין טקס היטהרות, שהתבסס גם על חלקים מן הספר "קיצור שולחן ערוך" מאת שלמה גאנצפריד. "יופיו של הטקסט, החיבור והעיסוק שלו בחומרים שמהם יצרתי עבודות באותה תקופה", תיארה וינפלד בראיון מאוחר, "הביאו אותי לשלבם יחד במיצג בגלריה דבל". במהלכו של הטקס ישבה האמנית על כיסא בגלריה, ועברה פעולות שבוצעו על ידי סטודנטית שכונתה ד'. יעל גילעת ציינה את פעולת ההזרה של המיצג, שבה הועתק הטקס הפרטי אל המרחב הציבורי-אמנותי. בראשית הטקס ביצעה ד' קריעה בבגדה של וינפלד, ולאחר מכן הוקראו טקסטים ובהמשך בוצעו פעולות שונות, הקשורות להיבטים של דיני טומאה וטהרה, נידה ואבלות ביהדות. אילנה טננבאום תיארה את העבודה כביטוי פמיניסטי המשקף את היחס המסורתי ביהדות לאשה. "הטקסטים השונים", כותבת טננבאום, "יצרו מארג הכורך בין גופה של האישה ומניותה לבין יסודות של מוות ואבלות - זיקה המדגישה את מותה הסמלי של האישה בתוך הבניה תרבותית מבזה". הטקס תועד בסרט, שהוצג ב-23 ביוני באירוע "מיצג 76", שהתקיים בית האמנים תל אביב בתל אביב-יפו. סרט זה אבד וכיום מוכר המיצג מתצלומי סטילס שצילמו דוד דרום ומיכה בר-עם. הצגה נוספת של הסרט נערכה ב"וידאו-טייפ" - אירוע של גלריה דבל ליום נעילת היריד הבינלאומי לאמנות בתל אביב-יפו ב-14 באפריל 1977. העבודה הופיעה בפרסומים שונים אודות תולדות האמנות הישראלית החל משנות ה-80 של המאה ה-20. בין היתר בספר "אמנות ישראל" (1980, מסדה) "היבטים באמנות הישראלית של שנות השבעים: גבולות השפה" (1998, מוזיאון תל אביב לאמנות), "כתוב בגוף: פעולה בשידור חי" (2006, מוזיאון חיפה), "שנות ה־70 באמנות הישראלית: גופי עצמי" (2008, מוזיאון תל אביב לאמנות) "100 שנות אמנות ישראלית" (2010, מוזיאון ישראל) ועוד. תצלומי המיצג אף הוצגו בשנת 2018 בקירוב לתקופה בתערוכת הקבע של האמנות הישראלית במוזיאון ישראל. ראו טקסט בארכיון גלריה דבל, מרכז המידע לאמנות ישראלית, מוזיאון ישראל, ירושלים. על-פי דברי האמנית מתוך תכתובת עם דוד שפרבר (2011). ראו: שפרבר, דוד, "אמנות יהודית-פמיניסטית", באתר בצלאל, ינואר 2012. ראו: גילעת, יעל, "מגדר, ריטואל ווידאו־ארט", עיונים בתקומת ישראל, כרך 7, עמ' 586 טננבאום, אילנה, כתוב בגוף: פעולה בשידור חי, מוזיאון חיפה לאמנות, חיפה, 2006, עמ' 42. ראו מודעה: מיצג 76, מעריב, 18 ביוני 1976
מורגן גילאבוגי

מורגן גילאבוגי (נולד ב-10 במרץ 1998) הוא כדורגלן גינאי-צרפתי המשחק בעמדת הקשר בפ.צ. זנקט פאולי ובנבחרת גינאה. גילאבוגי גדל במחלקות הנוער של סנט אטיין וספורטינג טולון ב-17 במאי 2020, הוא חתם על חוזה בפריז מליגת המשנה הצרפתית. את הופעת הבכורה שלו בליגה במדי פריז רשם בניצחון 1–2 על אמיין ב-12 בספטמבר 2020. בקיץ 2023 הצטרף ללאנס. גילאבוגי רשם בלאנס עונה טובה וסיים עמה במקום השביעי בליג 1. בקיץ 2024 הושאל גילאבוגי לעונה אחת לפ.צ. זנקט פאולי, העולה החדשה לבונדסליגה. גילאבוגי שנולד בצרפת הוא ממוצא גינאי. הוא ערך את הופעת הבכורה שלו במדים הלאומיים של נבחרת גינאה בתיקו המאופס נגד נבחרת גינאה ביסאו במסגרת מוקדמות מונדיאל 2022 ב-12 בנובמבר 2021. נכלל בסגל נבחרת גינאה לטורניר גביע אפריקה לאומות 2023. גילאבוגי הוא אחיו של ג'ושועה גילאבוגי. מדיה וקבצים בנושא מורגן גילאבוגי בוויקישיתוף מורגן גילאבוגי, באתר Transfermarkt מורגן גילאבוגי, באתר Soccerway מורגן גילאבוגי, באתר WorldFootball.net מורגן גילאבוגי, באתר National Football Teams מורגן גילאבוגי, באתר FootballDatabase.eu מורגן גילאבוגי חותם על חוזה לשלוש שנים בפריז (בצרפתית) פריז: גילאבוגי חותם על החוזה המקצועי הראשון שלו (בצרפתית) Liste des 25 pour la CAN 2023 בחשבון הטוויטר הרשמי של פדרציית הכדורגל הגינאית, 23 בדצמבר 2023 (בצרפתית)